ทริสรอดีลซื้อเหมืองออสเตรเลียจบ
ทริสเรทติ้งประกาศเครดิตพินิจ แนวโน้มยังไม่ชัดเจนสำหรับเครดิตองค์กรและหุ้นกู้บ้านปูหลังซื้อเหมืองออสเตรเลีย&nbsp;
7 ก.ค. 2553

ทริสเรทติ้งประกาศเครดิตพินิจ แนวโน้มยังไม่ชัดเจนสำหรับเครดิตองค์กรและหุ้นกู้บ้านปูหลังซื้อเหมืองออสเตรเลีย  
บริษัท ทริสเรทติ้ง ประกาศ “เครดิตพินิจ” แนวโน้ม “Developing” หรือ “ยังไม่ชัดเจน” ให้แก่อันดับเครดิตองค์กรและหุ้นกู้ไม่มีประกันของ บริษัท บ้านปู  สืบเนื่องจากประกาศของกลุ่มบ้านปูเมื่อวันที่ 5 กรกฎาคม 2553 ซึ่งระบุว่ากลุ่มบ้านปูจะเสนอซื้อหุ้นทั้งหมด 100% ของ Centennial Coal Co., Ltd. (CEY) โดยผ่าน บริษัท บ้านปู ไมเนอรัล (สิงคโปร์)  ซึ่งเป็นบริษทย่อยที่บริษัทถือหุ้น 100%  ปัจจุบันกลุ่มบ้านปูถือหุ้นใน CEY ในสัดส่วน 19.9% และ CEY เป็นเจ้าของและผู้ดำเนินธุรกิจเหมืองถ่านหินในรัฐนิวเซาท์เวลส์ ประเทศออสเตรเลียโดยจำหน่ายถ่านหินทั้งในและต่างประเทศ 
อย่างไรก็ตาม  เงื่อนไขของคำเสนอซื้อหุ้นของ CEY นั้น กลุ่มบ้านปูจะซื้อหุ้นสามัญจำนวน 80.1% ของ CEY ในราคาหุ้นละ 6.20 ดอลลาร์ออสเตรเลีย ทั้งนี้ คำเสนอซื้อหุ้นดังกล่าวจะอยู่ภายใต้เงื่อนไขว่าจะต้องได้รับความเห็นชอบจากผู้ถือหุ้นของบริษัทบ้านปูและจาก Foreign Investment Review Board ของประเทศออสเตรเลีย รวมถึงกลุ่มบ้านปูจะต้องถือหุ้นใน CEY ไม่ต่ำกว่า 50.1% ของจำนวนหุ้นทั้งหมด 
ทริสเรทติ้งกล่าวว่า บริษัทบ้านปูเป็นหนึ่งในผู้ประกอบการธุรกิจพลังงานรายใหญ่ในเอเซีย โดยก่อตั้งในปี 2526 เพื่อดำเนินธุรกิจผลิตและจำหน่ายถ่านหินในประเทศไทย บริษัทมีการขยายธุรกิจอย่างต่อเนื่องโดยปัจจุบันมีแหล่งถ่านหินอยู่ในประเทศอินโดนีเซียและจีน 
นอกจากนี้ บริษัทยังขยายการลงทุนสู่ธุรกิจไฟฟ้าทั้งในประเทศไทยและจีนด้วย ในปี 2552 ธุรกิจถ่านหินของบริษัทสร้างกำไรคิดเป็นสัดส่วน 78% ของกำไรก่อนดอกเบี้ยจ่าย ภาษี ค่าเสื่อมราคา และค่าตัดจำหน่าย (EBITDA) ในขณะที่ธุรกิจไฟฟ้ามีสัดส่วนกำไร 22% เมื่อพิจารณาในแง่ของการกระจายตัวของธุรกิจในแต่ละประเทศแล้ว EBITDA ในปี 2552 ของบริษัทมาจากการดำเนินธุรกิจในประเทศอินโดนีเซีย 77% และส่วนที่เหลือ 23% มาจากประเทศจีน
ทริสเรทติ้งกล่าวถึงการลงทุนซื้อหุ้นใน CEY ว่าสอดคล้องกับกลยุทธ์ระยะยาวของบริษัทบ้านปูที่จะเน้นการลงทุนในธุรกิจถ่านหินเพิ่มขึ้น อีกทั้งจะช่วยเพิ่มความหลากหลายของแหล่งถ่านหินให้แก่บริษัทและสร้างโอกาสในการเติบโตในประเทศออสเตรเลียแต่การลงทุนในครั้งนี้อาจส่งผลให้หนี้สินรวมของบริษัทเพิ่มขึ้นในระยะสั้น 
ทั้งนี้ ทริสเรทติ้งจะวิเคราะห์ถึงผลกระทบของการลงทุนดังกล่าวที่จะมีต่ออันดับเครดิตของบริษัทบ้านปูโดยละเอียดและจะประกาศระงับเครดิตพินิจ พร้อมทั้งประกาศทบทวนผลอันดับเครดิตของบริษัทเมื่อเงื่อนไขสำคัญต่างๆ ของคำเสนอซื้อกิจการดังกล่าวมีความแน่นอนแล้ว    ล่าสุดหุ้นบ้านปูยังพุ่งต่ออีก 16 บาทโดยราคาหุ้นขึ้นมาซื้อขายที่ 630 บาท ด้วยมูลค่าการซื้อขายกว่า 1,200 ล้านบาท ติดอันดับ 2 หุ้นที่มีมูลค่าการซื้อขายสูงสุดวันนี้